Kosta Boda
Kosta Boda, glasværk i Kosta i Småland, grundlagt i 1742 som Kosta glasbruk, er det ældste svenske glasværk, som fortsat laver håndgjort glas. Kosta glasbruk indgik i 1963 et samarbejde med bl.a. glasværkerne Åfors og Boda, der i 1976 fusioneredes til Kosta Boda AB.
Glasværket skabte et frugtbart nybrud i svensk glaskunst ved at tilknytte designere som Sigurd Persson, Göran Wärff (f. 1933) mfl., der lancerede service-, drikke- og kunstglas med referencer til de nyeste tendenser inden for studioglasset. Fra 1989 fortsattes linjen af gruppen KB 12 med bl.a. Ann Wåhlström (f. 1957), Gunnel Sahlin (f. 1954) og Bertil Vallien og fra 1990 gruppen Atelier Kosta Boda.
I 1990 blev Kosta Boda overtaget af Orrefors glasbruk, og Orrefors Kosta Boda AB indgik 1997 i Royal Scandinavia, 2005 i den internationale koncern New Wave Group.
Glasværket i Åfors lukkede i 2012, og produktionen på Orrefors glasbruk ophørte i 2013, mens den fortsatte i Kosta.